33. schôdza NR SR - 10.deň - A. dopoludnia
Dátum: 2025-04-09
Poslanec: Štefunko, Ivan (PS)
Druh vystúpenia: Vystúpenie v rozprave

67. Vážený pán predsedajúci, podpredseda Národnej rady, vážené kolegyne, kolegovia, ja vám na úvod sľúbim, že ma ani raz, pán Danko, neupozorníte a neopravíte, lebo idem k veci, tak ako ste si to želali. Takže o čom sa my tu vlastne rozprávame? Rozprávame sa o mestách a obciach, ktoré musíme potupne každý rok dofinancovávať a nielen dofinancovávať, my im musíme posielať preddavky, ako ja som včera poslal vreckové mojej dcére, ktorá proste chudáčik minula skôr svoje peniaze a chcela kúpiť darček svojmu kamarátovi. Proste sa cítila trápne, že nevedela so svojimi rozpočtami proste hospodáriť a pýtala od svojho otca, ktorý ju nadovšetko miluje, aby jej poslal peniaze na darček pre svojho kamaráta. A toto dennodenne robia mestá a obce na Slovensku, ktoré plnia desiatky úloh za štát, ktoré nemajú ani v zákone vydefinované, plnia to už desiatky rokov, zintenzívňovalo sa im to vtedy, keď prišiel covid a teraz táto vláda, táto nekompetentná a slabá vláda každý jeden problém, ktorý má, prehodí na mestá a obce. To znamená, že my sa bavíme o zákone, kde my, veľkomožná vláda a parlament, ideme poslať peniaze skôr mestám a obciam, na ktoré majú nárok, ktoré potrebujú na svoje fungovanie, a ešte zároveň sa na nich valia ďalšie katastrofy. My totižto žijeme v období troch globálnych kríz na svete. Máme tu vojnový konflikt u susedov, naozaj vážny vojnový konflikt, ktorý si aj páni zo SMER-u, aj z SNS, aj z HLAS-u, ale aj opozícia uvedomuje, že môže hocikedy prerásť v niečo oveľa vážnejšie. Nevyzerá to na mier zatiaľ a je to strašne nebezpečné pre našu krajinu a keďže je to veľmi nebezpečné pre našu krajinu, tak si investori, ktorí chcú vstúpiť na Slovensku veľmi spočítajú, či prídu do krajiny, ktorá má na hranici vojnový konflikt. To znamená, že budeme prichádzať pravdepodobne a už aj prichádzame o zahraničných investorov. Zahraniční investori investujú, a zároveň aj zamestnávajú ľudí. Zamestnávajú ľudí v stovkách osôb, to znamená, že rôzne dediny, mestá, obce, ktoré sú napríklad aj na východnom Slovensku, napríklad aj na Gemeri alebo v Novohrade, platia daň z príjmu fyzických osôb, resp. tí zamestnanci, ktorí sú tam zamestnaní. Keď tieto firmy neprídu alebo, nedajbože, odídu, tak bude klesať ešte viacej tá daň z príjmu fyzických osôb. To znamená, že tie obce, ktoré už teraz prosia, pošlite nám cashflow, nieže viacej peňazí, tak budú prichádzať ešte o viacej príjmov. Zároveň tu máme globálnu ekonomickú alebo obchodnú vojnu, ktorú spustil smerácky kamarát Trump. Ako sa tešili smeráci, že prišiel Trump, že konečne zomrie ten progresivizmus, tak tu máte odpoveď na to, na tú smrť progresivizmu, že Slovensko, krajina, ktorá je najviac ovplyvnená povedzme nepokojmi na trhu s automobilmi, tak vlastne práve ten váš kamarát Trump udelil clá na Slovensko, môžeme si to povedať, a tým pádom je ohrozených minimálne 20-tisíc priamych pracovných miest a maximálne 280-tisíc pracovných miest. Zase tí obyvatelia, ktorí žijú v tých obciach a mestách, ktorí platia to DPFO, tie dane z príjmu fyzických osôb, to znamená, že znova tie obce nebudú potrebovať len vašu zbožnú pomoc s cashflowom, ale nebudú mať príjmy, nebudú mať príjmy, a tým pádom ani štát nebude mať príjmy. Potom tu máme klimatickú krízu, o ktorej sa, samozrejme, nerozpráva, lebo to nie je cool v infovojnách a rôznych ako kebyže popieračských weboch, ktoré ako keby veľmi obľubujete a ktorým dávate dotácie. Lebo klimatická kríza spôsobuje práve tie veci, s ktorými tu teraz bojujeme ako choroby, vírusy, suchá, povodne, vetry a tak ďalej a tak ďalej. Toto to spôsobuje. A znova mestá a obce proste sa budú vyľudňovať, špeciálne tie, ktoré sú zasiahnuté buď suchom, alebo zosuvmi pôdy a tak ďalej a tak ďalej. To znamená, že ďalší ľudia budú odchádzať z týchto miest a obcí. To znamená, že to Slovensko sa, žiaľ, vyľudňuje a my, bohužiaľ, budeme bojovať s rozpočtami miest a obcí stále viac a viac a nebudeme už riešiť len cashflow a tak ďalej. No a potom máme nielen globálne krízy, ktoré ovplyvňujú Slovensko, ale máme slovenské problémy, ktoré ovplyvňujú Slovensko. Spomenul som už clá na automobily, spomenul som alebo spomeniem ešte niečo iné, ale spomínam SLAK, teda slintačku a krívačku. Na juhu Slovenska sú desiatky malých obcí, ktoré majú farmy, ktoré zamestnávajú desiatky až stovky ľudí. Stovky ľudí v obciach, kde sú chovy dobytka, kde sú chovy ošípaných a kde sú rôzne iné poľnohospodárske aktivity. Keď vďaka tejto nekompetentnej vláde sa šíri nákaza takým spôsobom, ako sa šíri a už musíme desiatky, no tisícky a možno do budúcnosti nanešťastie aj desiatky tisíc zvierat utratiť, tým pádom takéto chovy sa neobnovia hneď, to znamená, že proste niekoľko rokov pravdepodobne nebude v týchto obciach zamestnanosť. Čo spravia tí ľudia? No tak odídu z tých obcí s tými svojimi skúsenosťami, pôjdu do krajín, kde majú lepšie fytosanitárne predpoklady, kde proste budú mať oveľa lepšie riešenie kríz a tak ďalej. Takže ja vám teraz vysvetľujem, že ako DPFO a zníženie DPFO do budúcnosti sa už nebude dať riešiť len takýmto cashflowom, ale bude sa to musieť riešiť oveľa zásadnejšie. No a my ako krajina, ktorá vlastne je závislá od automobilového priemyslu, ktorý bude vo veľkých problémoch, máme ešte jeden pilier a ten pilier sú malé a stredné podniky, malé a stredné podniky, ktoré zamestnávajú ľudí v týchto mestách a obciach a tí ľudia platia tie dane z DPFO. A nás čo napadne v tejto oblasti, drahí kolegovia, kolegyne, my na tieto podniky uvalíme transakčnú daň, hlúpu Ficovu transakčnú daň. To znamená, že nielenže budú odchádzať tie podniky pomaly, ale zrýchlia tempo a ufujazdia jak gáfor. To je ten problém, prečo my proti tomu bojujeme. My proti tomu bojujeme nie preto, že je to nejaký marketingový nástroj, ako vy to hovoríte, my proti tomu bojujeme preto, lebo je to totálny nonsens.